1 Auctoritate Capituli generalis statuitur ut quicumque abbas, monachus vel conversus, praeter causas in Usibus allatas, post Completorium locutus fuerit, in crastino sit in pane et aqua. 2 Firmiter inhibetur ne aliquis in Ordine nostro post secundam ablutionem, pro mortuo vel aliquo alio casu celebrare praesumat. Quod autem in Usibus scriptum est corrigatur. 3 Mortui saeculares qui in coemeteriis nostris sepulturam sibi eligunt, si de licentia sacerdotum suorum hoc faciant, recipiantur. 4 Quicumque officialis monachus vel conversus habens proventus aliquos suo officio assignatos non penes se retineat, sed custodi communium depositorum custodiendos committat, et eos de consensu proprii abbatis expendat. De receptis vero et expensis abbati suo vel cui ipse iusserit, in singulis computationibus rationem reddat. Ipsis etiam abbatibus modis omnibus inhibetur ne pro expensis suis habeant proventus vel redditus specialiter assignatos, et quamdiu hoc habuerint, quia species proprietatis est, ab officio altaris se abstineant. 5 Auctoritate Capituli generalis statuitur ne servientes saeculares, tempore Capituli generalis, in quatuor primas domos intrent. Si vero contigerit conversos abbatum venientium ad Capitulum in aliquibus quatuor domorum vel infra infirmari, abbas illius domus illi provideat de converso. Indulgetur etiam ipsis conversis ut interim in stabulis dormiant, et equos suos diligenter custodiant, et ad observationem ordinis interim absolvantur. 6 De pellibus et mantellis conversorum antiqua sententia teneatur. Trangressores vero mantellis careant per annum, et vapulent in Capitulo et sex sextis feriis sint in pane et aqua. 7 Quoniam ex saecularium frequentia claustralium perturbatur tranquillitas, statutum est ut ad claustri ostia duae personae vicissim sedeant qui saeculares ingredi volentes, diligenter studeant amovere et ibidem horas solvant canonicas, uno eorum absente, alius in claustro remaneat, et interim a labore absolvantur. 8 Redditus et eleemosynae collatae ad faciendas pitancias conventibus ad abbatis arbitrium disponantur, et prior non se intromittat de eisdem, et monachi pitancias ex consuetudine non requirant. Monachus vero vel conversus qui pitanciam requisierit, uno die sit in pane et aqua et semel in capitulo verberetur. 9 Quoniam detractionis malum omnem fere religionis virtutem corrumpit, huic morbo cupientes adhibere remedium, statuimus et volumus firmiter observari, ut si quis frater alteri fratri detraxerit aut exprobraverit, si conversus fuerit super hoc comprobatus, sex diebus continuis in terra comedat pane et aqua, et uno tantum pulmento contentus. Si monachus, sex diebus continuis in Capitulo vapulet, et per mensem ultimus omnium habeatur. Qui vero detrahentem vel exprobrantem audierit, si eum proclamare noluerit, donec eum proclamaverit, gradum altaris non ascendat. Qui vero ex consuetudine huic vitio inventus fuerit subiacere, eliminetur a domo propria non reversurus, nisi per Capitulum generale. Qui vero Superiori suo detraxerit vel exprobraverit, gravius puniatur secundum quod in gradum altiorem peccaverit. Prior vero et subprior, quoniam de ipsis potissimum pendet vel pax vel *perturbatio* domus, si abbati suo detraxerint vel exprobraverint, vel contra eum detractionem receperint, eiiciantur de domo propria non reversuri, nisi per Capitulum generale. Tunc autem iudicabuntur recepisse, si maledico non resisterint, in capitulo non proclamaverint coram omnibus, ut ceteri metum habeant. Porro detractionem vel exprobrationem vocamus, cum aliquis in absentem vel praesentem verbum dixerit in quo eius aestimatio vel fama valeat minui vel denigrari ; et ne quis ab hoc vitio se excuset dicens quod non maliciose dixerit, quomodocumque dixerit, nisi ei qui potest corrigere, detractor iudicetur. Si quis autem alicui crimen imposuerit quod probare non poterit, eamdem poenam sustineat quam meruerat accusatus, si de imposito posset crimine comprobari. Abbates vero qui inventi fuerint huius tam pessimi vitii tepidi correctores, vel negligentes executores sententiae Capituli generalis, per patres abbates vel etiam visitatores corripiantur acerrime, vel per generale Capitulum, si ipsorum innotuerit negligentia, graviter puniendi. 10 Item prohibemus omnino ne quis monachus vel conversus praesumat proclamatori signo aut verbo indignationem ostendere, vel sententiam abbatis aut prioris seu eius qui praeest capitulo audeat iudicare vel de eo loqui aut significare extra capitulum, nisi ei qui potest corrigere. Qui vero aliter praesumpserit, sex diebus continuis in capitulo verberetur. Additum est etiam quod monachus qui libellum scripserit vel in medium proiecerit eliminetur a domo propria non reversurus, nisi per generale Capitulum, et sit ultimus omnium, et omni sexta feria sit in pane et aqua usque ad nutum Capituli generalis. 11 Monachus vel conversus qui aliquam personam domus suae apud aliquem per eamdem domum transeuntem diffamaverit, eamdem poenam patiatur, et ut ista definitio monachorum cordibus firmiter inseratur, praeceptum est ut affigatur tabulae quae in armario librorum iugiter dependeat, ut ibi a monachis quotidie videatur. 12 Quoniam vero in quibusdam domibus contra formam Ordinis eliguntur priores, statutum est a Capitulo generali quod abbates sibi priores instituant cum consilio fratrum Deum timentium, quos et quomodo voluerint convocare. 13 De visitationibus faciendis antiqua et communis forma teneatur. 14 De abbatiis quae sunt in Graecia, Livonia, et Norvegia provideant patres abbates ut ad minus in anno tertio visitentur. Abbates autem anno quinto veniant ad Capitulum generale. 15 Statuitur ut abbates Hungariae, Poloniae, Boemiae et Alemanniae, et in aliis quibusdam regionibus, conversos secundum formam Ordinis in equis secum ducant et patres abbates provideant ne in proximo Capitulo gravius super hoc puniantur. 16 Abbas Sancti-Angeli qui remansit infirmus in domo Casemarii, sequenti Capitulo veniat Cistercium super hoc veniam petiturus. Abbas Sambucinae hoc ei denuntiet. 17 Abbatem de Monte Ramorum qui ter vocatus ad Capitulum non venit, et cui denuntiatum est eum esse depositum si non veniret, depositum esse denuntiamus. 18 Abbas Joraevallis qui propter infirmitatem hoc anno non venit ad Capitulum, sequenti anno, omni occasione remota, Cistercium se praesentet, super hoc veniam petiturus. Similiter faciant abbates de Ponte Roberti et de Methmehan. Abbas de Waverleia hoc illis denuntiet. 19 Abbas de Crista per cuius negligentiam abbatia Fullientii, filia sua, hoc anno non fuit visitata, tribus diebus sit in levi culpa, uno eorum in pane et aqua. 20 Abbates de Caudre et de Dundrian, de Welduus et de Sautre qui per litteras se excusaverunt quia hoc anno ad Capitulum, ut dicunt, venire non poterant, sequenti anno, modis omnibus, ad Capitulum veniant, super hoc veniam petituri. Abbas de Ruffort qui pro infirmitate sua per litteras se excusavit, similiter faciat. Abbas de Kirkestalle hoc illis denuntiet. 21 Abbas de Bilduas qui pro infirmitate sua per litteras se excusavit, sequenti anno veniat ad Capitulum, super hoc veniam petiturus. Abbas de Giredonia hoc illi denuntiet. 22 Abbas de Monte S.-Mariae in Hungaria, cui pro novitate et paupertate parcitur ad praesens, anno sequenti veniat ad Capitulum super hoc veniam petiturus. Abbas Sanctae-Crucis hoc illi denuntiet. 23 Abbas de Vallas qui per litteras regis Bohemiae propter urgens negotium quod ei iniunctum est excusatur, modis omnibus in sequenti anno veniat super hoc veniam petiturus, et si non venerit, ex tunc omni sexta feria sit in pane et aqua et extra stallum abbatis donec Cistercio se praesentet. Abbas de Lanchem hoc ei denuntiet. 24 Abbates de Stanforda et de Crochedena quibus iniunctum fuit ex parte Capituli, ut convenirent haeredem Galfridi, filii Petri, de 100 libris sterlingorum, quos Galfridus, filius Petri, legavit Capitulo generali, et quid inde fecissent Capitulo denuntiarent, et non denuntiaverunt, sex diebus sint in levi culpa, duobus eorum in pane et aqua, et iterum eisdem committitur, et quid inde fecerint sequenti Capitulo denuntient. Abbas de Waverleia hoc illis denuntiet. 25 Quatuor abbates scilicet de Valle salutis, de Valle Dei, de Benedictione et de B[eat]itudine, qui perturbationi quae facta est in domo de Ieriponte contra visitatores interfuerunt et assensum praebuerunt, infra hos quadraginta dies extra stallum abbatis maneant. De abbate tamen de Beatitudine qui dum prior esset Mellifontis hominem, ut dicitur, in cippo posuit qui et ibi mortuus est, abbati Claraevallis committitur qui omnem diligentiam et industriam adhibeat ut domus Mellifontis tam in spiritualibus quam in temporalibus corrigetur et ordinetur. 26 De abbate de Misericordia in cuius grangia, ut dicitur, mulieres intrant et ibi panem faciunt, committitur abbatibus de Bausades et de Stella, qui rei veritatem diligenter inquirant, et quae corrigenda invenerint, studeant emendare. 27 Abbas de Boeris in cuius domo campanile contra formam Ordinis et institutum factum est, infra sequens Capitulum iubeat illud diruere penitus. 28 Abbates qui tenentur reddere pecuniam expensarum Concilii anni praeteriti, non recedant a Divione donec inde satisfecerint. Qui vero non sunt ituri Divionem, in Cistercio ipsam pecuniam reddant in praesenti, alioquin veniant Divionem non recessuri inde donec dictam pecuniam plenarie persolverint. Qui vero huius sententiae transgressores fuerint, sint extra stallum abbatis et omni sexta feria in pane et aqua, donec praedicta pecunia plenarie persolvatur, et ipsi nihilominus sequenti anno veniant ad Capitulum super hoc veniam petituri. Illis vero qui praesenti Capitulo non intersunt, praesentes abbates intimare procurent, quatenus supradictam pecuniam infra proximum Pascha patribus suis abbatibus plenarie reddant, vel apud Firmitatem, vel Pontiniacum vel Claramvallem aut Morimundum quantocius deferendam. 29 Abbati de Portu S.-Mariae firmiter inhibetur ne parochianos episcopi Frennensis sine licentia ipsius episcopi vel sacerdotum ad sepulturam recipere praesumat. 30 De abbate de Tinterna de quo dicitur quod post Completorium locutus fuerit et etiam cum episcopo et monachis suis solemniter biberit, et quod iuxta portam grangiae mulieres habitent, et etiam in grangia laborent, committitur abbatibus de Dora et de Bordesleya, qui rei veritatem diligenter inquirant, et si ita invenerint, ut in sequenti Capitulo veniat super hoc veniam petiturus illi denuntiet ; litteras etiam suas rei veritatem continentes nobis praesentet. Abbas de Kingeseude hoc eis denuntiet. 31 De abbatibus de Dora et Tinterna in quorum abbatiis, ut dicitur, triparti vel quadriparti voce, more saecularium canitur, committitur abbatibus de Neth et de Flesleya, qui ad praedicta loca personaliter accedentes, rei veritate diligenter exquisita, quae viderint emendanda diligenter corrigant et quid inde fecerint, in sequenti Capitulo denuntient. 32 Abbas Aquae bellae qui non punivit conversos qui intraverunt pascua abbatis Mansiadae, tribus diebus sit in levi culpa, uno eorum in pane et aqua, et dictos conversos digne puniat et qualiter eos punierit sequenti anno denuntiet Capitulo generali. 33 Abbas de Mataplana qui hoc anno venire debebat ad Capitulum et non venit, ad preces reginae Castellae excusatur, sequenti tamen anno veniat ad Capitulum super hoc veniam petiturus. Abbas de Morelora hoc ei denuntiet. 34 Abbas Aquae bellae qui nimis tarde misit litteras suas de filia sua visitanda, et ita per eius negligentiam non fuit visitata, tribus diebus sit in levi culpa, uno eorum in pane et aqua. 35 Abbas de Franeia qui patre suo inconsulto et absente cessit, restituatur, et pro inordinata cessione sit tribus diebus in levi culpa, uno eorum in pane et aqua. Pater abbas restituat eum et denuntiet ei poenam impositam a Capitulo generali. 36 Abbas Sancti-Albini qui hoc anno non venit ad Capitulum cum venire debuisset, sit extra stallum abbatis, et omni sexta feria in pane et aqua, donec Cistercio se praesentet et anno sequenti veniat ad Capitulum super hoc veniam petiturus. Abbas de Eleemosyna hoc ei denuntiet. 37 Abbas de Ferraria et de Rivo sicco in Hispaniis qui hoc anno non venerunt ad Capitulum cum venire deberent, poenam similem patiantur. Abbas de Sancto-Prudentio hoc illis denuntiet. 38 De abbate de Lysa qui dicitur inordinate promovisse filium suum abbatem de Tuta insula, et de ipso abbate de Tuta insula qui contra patrem abbatem dicitur aliqua procurasse, committitur abbatibus de Asylo et de Guedeija, qui culpas eorum diligenter inquirant, et eorum culpas sequenti Capitulo studeant nuntiare. Abbas de Herivado hoc eis denuntiet. 39 Abbas de Campo qui non venit ad Capitulum cum venire deberet, ad petitionem Domini Cistercii et abbatis Morimundi, excusatur, ita tamen quod anno sequenti veniat ad Capitulum super hoc veniam petiturus. Abbas de Bergis hoc ei denuntiet. 40 De abbate Sancti-Prudentii qui monachum infirmum per violentiam a parentibus, ut asserit, asportatum, per duos menses non requisivit, sed eum in saeculo mori permisit, committitur abbatibus de Buxeto et de Ferraria. Abbas de Orta hoc eis denuntiet et quid super hoc factum fuerit, sequenti Capitulo denuntiet. 41 De abbatia de Franeya in qua omnes fere dicuntur esse proprietarii, committitur abbatibus de Gratia Dei et de Stella, qui hoc diligenter inquirant, et auctoritate Capituli generalis digne corrigant quae invenerint corrigenda, et quid inde fecerint sequenti Capitulo denuntient. 42 Abbas Sancti-Marcelli qui debuit hoc anno venire ad Capitulum et non venit, poenam sustineat super hoc a Capitulo constitutam, scilicet ut omni sexta feria sit in pane et aqua et extra stallum abbatis donec Cistercio se praesentet. Abbas de Garda Dei hoc ei denuntiet. 43 De abbatibus de Boxelée, de Stanlée, Wiltissire, et de Miravalle et de Comir, qui dicuntur contra formam Ordinis monachos remisisse sibi missos, et de abbate de Comir qui, ut dicitur, contra formam Ordinis conversum remisit abbati de Margan, committitur abbati de Wauerlée qui hoc diligenter inquirat, et si dictos abbates super hoc culpabiles invenerit, auctoritate Capituli iniungat eis ut sint sex diebus in levi culpa, duobus eorum in pane et aqua. 44 De abbatibus de Septia et de S.-Petro de Aquilis in Hispania, qui apud Maius-monasterium hospitati non erant contenti sepiis, ovis et halecibus quae eis sunt apposita, sed sicut dicitur, conversi eorum petebant aquam ad abluendas manus tanquam sepiae foeterent, et abbates in crastino fecerunt emi bonos pisces in burgo, et dixerunt hospitali ut eos pararet sibi, quod ille noluit facere, nisi redderet ei nummos, sed dedit eis panem et vinum ea ratione ut longe ab abbatia comederent sicut promittebant ; qui statim egressi comederunt in villa ad portam ubi nullus monachus comedere solet, praeceptum est a Capitulo generali ut dicti abbates in praedicto monasterio uno die sint in pane et aqua, et conversi eorum ab abbatia quae dicitur Eleemosyna ad praedictum monasterium pedites eant, ibidem in capitulo verberandi ad illius nutum qui in ipso capitulo praesidebit ; et tam abbates quam conversi per annum unum a piscibus abstineant, nisi grandis necessitas vel evidens infirmitas exegerit aliquam dispensationem, et ipsi abbates tribus diebus sint in levi culpa, uno eorum in pane et aqua. Iniunctum est etiam abbati de Oratorio ut praedictos abbates et conversos ad praedictum monasterium ducat et hanc definitionem in capitulo legi faciat. 45 De abbatia monachorum nigrorum in Frisia quae petit incorporari Ordini, committitur abbatibus Vallis S.-Petri et Floridi campi, qui accedentes ad locum diligenter considerent commoditates et alia quae sunt necessaria ad abbatiam construendam et faciant quod viderint expedire, auctoritate Capituli generalis. 46 Prior de Bevenhuse qui cum esset cellerarius eiusdem domus et nollet administrare expensas abbati suo ad veniendum ad Capitulum, qualibet sexta feria per annum sit in pane et aqua, nisi gravis infirmitas vel grandis solemnitas impedierit, et nisi se humiliaverit deponatur. Abbas de Sconaugia hoc ei denuntiet. 47 De monachis et conversis de Alavastro qui propter conspirationem factam contra abbatem suum ad portam Claraevallis missis, pro quibus rogat rex Suessiae et archiepiscopus Daciae, abbatis Claraevallis arbitrio committitur. 48 Causa de conspiratione proposita contra abbatem S.-Joannis de Thoraca, et quosdam monachos eiusdem domus qui, ut dicitur, ei contra visitatores adhaerent in signum defensionis manus suas, ut dicitur, in Capitulo levaverunt, abbati Claraevallis committitur, qui per se vel per alias idoneas personas tantum excessum, tam in capite quam in membris satagant emendare. Abbas vero de Oia qui in visitatione illa proponenda non audebat proponere, sicut ipse in Capitulo confessus est, tribus diebus sit in levi culpa, uno eorum in pane et aqua. 49 Corpus monachi de Monte petroso qui extra sepulturam ponitur canonicam, in continenti in coemeterio sepeliatur. Illi vero quorum consilio factum est ad nutum patris abbatis durius puniantur, et quid inde factum fuerit, in sequenti Capitulo denuntiet. 50 De monachis de Lanouua qui elegerunt unam personam in abbatem contra formam Ordinis committitur abbati Pontiniacensi. Abbas quidem de Ioiaco in sequenti Capitulo veniat super hoc veniam petiturus. 51 Causa quae vertitur inter abbatem de Macenaria et abbatem Vallis bonae de pecunia cuiusdam fugitivi, committitur abbatibus de Orta et de Spina. Abbas de Orta abbati de Spina hoc denuntiet. 52 De monacho Claraevallis qui missus est in Daciam et gessit se pro visitatore cum non esset, et de quo dicitur quod diffamavit abbatem Hermandi, committitur abbati Claraevallis qui rei veritate diligenter inquisita, sicut viderit expedire satagat emendare. 53 Magistro de Calatrava scribatur auctoritate Capituli generalis ut restituat vice comiti equum quem dicitur habuisse, usque ad proximum Pascha. Abbas de Valbona litteras Capituli ad eum deferat vel deferri faciat. 54 De definitionibus retractandis quod iam inceptum est per eos quibus iniunctum fuit, perficiatur. 55 Querela abbatis S.-Trinitatis in Calabria contra abbatem Aquae formosae super detentione quarumdam rerum, committitur abbatibus de Curatio, de Sagittario, qui eam pace vel iudicio terminent, et sequenti anno quid de ipsa factum fuerit, certificent Capitulum generale. Abbas de Sambucina hoc eis denuntiet, et ex parte Capituli supplicet Domino archiepiscopo Gusentino ut ad dictam querelam pace vel iudicio terminandam velit interponere preces suas. 56 Festum S. Martialis in episcopatu Lemovicensi, sicut de uno confessore uniformiter fiat in crastino octavae S. Joannis-Baptistae. 57 Querela quae vertitur inter abbatem de Accubatia et fratres Ebracenses committitur abbatibus de Ursaria, de Salceda et de Orta qui eam pace vel iudicio terminent infra Capitulum generale, et quid de ipsa factum fuerit, sequenti anno studeant nuntiare. 58 Querela abbatis de Karrezeto quam habet adversus abbatem Claraevallis pro domo de Monte Ramorum, iterum committitur abbatibus de Sacramoenia, de Orta et de S. Prudentio qui de abbate de Ursaria et cum iudicibus eius olim in causa ista datis, attestationes ab eis iam pridem susceptas, si quas habent, accipiant diligenter inquirentes quid de eis factum sit. Si non invenerint, et auditis allegationibus, testibusque receptis et inspectis instrumentis utriusque partis causam sufficienter instructam et attestationes tam novas quam antiquas sub sigillis suis inclusas, necnon et instrumenta remittere studeant ad audientiam Capituli generalis ; et quia in executione huius commissionis anno praeterito negligentes fuerunt, tribus diebus sint in levi culpa, uno eorum in pane et aqua. 59 Querela abbatum de Ursaria et de Melone committitur abbatibus de Oia, de Armentaria et de Superaddo ab eis pace vel iudicio terminanda, qui etiam anno sequenti nuntient Capitulo generali quid factum fuerit de eadem. 60 Querela abbatis S. Leonardi contra abbatem Gratiae Dei committitur abbatibus de Columna, de Morellio et de Ré. 61 Querela abbatum de S. Agatha et de Valle S. Lamberti de vicinitate loci, committitur abbatibus de Camberona, de Villari et de Alna, qui auctoritate Capituli ordinent prout viderint expedire. 62 Querela W. de Comer contra abbatem Fontis Danielis committitur abbatibus de Savigniaco, de Tironello et Campania qui, auctoritate Capituli generalis eam determinent, si miles dare noluerit cautionem, stabit iuri. 63 Querela abbatum de Gondeio et de Villalonga committitur abbatibus de Fonte frigido et de Vallemagna et de Borbona qui eam pace vel iudicio terminent et quid inde fecerint certificent sequens Capitulum generale. 64 Petitio Domini Cistercii de retractanda sententia qua dictum est ut quindecim diebus ante Capitulum non morentur abbates apud Cistercium ultra duos dies, exauditur, et de libro deleatur. 65 Petitio conventus Casemarii super anniversario Domini archiepiscopi Reginae et fratris Renerii faciendo exauditur. 66 Petitio abbatis S.-Agathae de mittendo Romam pro negotiis domus suae exauditur. 67 Petitio nobilis viri J. militis de Mouili in Wallia de facienda abbatia admittitur, ita quod possessiones et alia mobilia quae promisit se daturum compleat et persolvat. Abbati Morimundi committitur ut mittat viros discretos qui rem diligenter inquirant et proximo Capitulo quod ab ipsis audierint studeat nuntiare. 68 Petitio Capituli de habenda societate cum saecularibus usque ad correctionem definitionum differtur. 69 Petitio Domini archiepiscopi Coloniensis sic exauditur scilicet ut festum XI virginum cum duodecim lectionibus in domibus Ordinis nostri in provincia sua tantum celebretur. 70 Petitio Domini Patriarchae Constantinopolitani de abbatia de Monte S.-Gregorii Ordini nostro incorporanda, et abbati S. Thomae in Venetiis supponenda exauditur, ita tamen si dicto abbati visum fuerit expedire. 71 Petitio Pontiniaci et Claraevallis abbatum ut pro comite Ioviniaci et multis aliis benefactoribus Ordinis ab unoquoque sacerdote Ordinis una missa de Spiritu Sancto et alia pro defunctis celebretur, exauditur. 72 Petitio abbatis Longi pontis de solemnitate sanctorum Crispini et Crispiniani cum XII lectionibus in domo Longi pontis tantum facienda, exauditur. 73 Petitio ducis Brabantiae de abbate de Villari secum ducendo ad partes transmarinas admittitur, ita quod voluntati dicti abbatis relinquitur utrum cum ipso voluerit transfretare. 74 Petitio episcoporum Poloniae de festivitatibus sanctorum Alberti et Venerelais illius gentis apostolorum admittitur ut scilicet omnis domus Ordinis in illa regione cum XII lectionibus celebrent festum eorumdem. 75 Abbas Clari loci qui ter inobediens extitit Capitulo generali, et sub interdicto Capituli celebravit, eo quod corpus Ducis contra inhibitionem retinere praesumpsisset, et adhuc retinet, deponitur in instanti. Prior autem et subprior et ceteri officiales, si corpus non reportaverint ad tutum locum bona fide, eliminentur a domo propria numquam in perpetuum reversuri, et domus subiaceat interdicto donec corpus fuerit reportatum. Si autem obedientes fuerint, exequendo mandatum Capituli, licebit eis remanere in domo propria ad arbitrium patris abbatis puniendis. 76 Quia in tabula in qua notantur nomina abbatiarum videtur esse discordia de tempore abbatiarum, volumus ut nova et certa tabula fiat. Visitatores autem super hoc diligenter inquirant, et in sequenti Capitulo certitudinem reddant cantori Cisterciensi. 77 Abbas de Falera qui per quinquennium non venit ad Capitulum nec etiam adhuc benedictionem accepit, et maxime qui domum suam, ignorante patre abbate, nititur subtrahere, et alii abbatiae quam matri adiicere, auctoritate Capituli generalis in consequenti deponitur. 78 Abbas Mellifontis qui Visitatores irreverenter repulit, et qui multa enormia in domo sua sustinuit diutius et non correxit, et qui portas violenter clausas per multitudinem conversorum visitatoribus egressum prohibuit, et qui filium abbatem de quo multa turpia et enormia dicta sunt, cum correxisse debuisset, diu sustinuit, deponitur in instanti. 79 Abbas de Ieriponte qui, cum quatuor aliis abbatibus, tertia die visitationis a patre abbate vocatus ad omnimodam contumaciam, inobedientiam et turbationem contra visitatores et patrem abbatem devenit, et quia totum conventum concitavit, deponitur in instanti. 80 Abbas de Lanouua, qui praedecessorem suum apud religiosos et saeculares pessime diffamavit, et eum usque ad cessionem persecutus est, quia ab abbatiam, ut dicitur, aspiravit, et contra prohibitionem patris abbatis in abbatem electus est, deponitur in instanti. 81 Abbas de Scarliis qui abbatem de Reigniaco nisus est supplantare de possessione quadam quam emerat, et qui prohibitus est a Cisterciensi et Claraevallensi, et triginta fere aliis abbatibus per definitivam sententiam ne impediret Reigniacensem super possessione praedicta, qui tot et tantorum patrum prohibitioni honorem non detulit, sed nihilominus prohibitione contempta, censum vero domino reddidit, et possessionem praedictam in quantum potuit perturbavit, deponitur in continenti. Chartas vero, si quas habet, Cisterciensi reddet. 82 Abbas S.-Leonardi qui se pro abbate gessit, cum non esset abbas, patri abbati reddat sigillum in instanti. 83 Abbas de Strataflorida qui praeter conscientiam abbatum, nomine ipsorum, cardinali scripsit, deponitur in instanti. Priores vero qui ad illum diem fuerunt, ab officiis suis amoveantur et ad domos alias emittantur. Pater vero abbas, cui iniunctum est a Legato ut secundum formam Ordinis puniret eum, et non punivit, similiter deponitur in instanti. 84 Item monachus vel conversus qui suggesserit alicui seculari ut eleemosynas quas dare voluerit abbatiae det conventui specialiter ad pitanciam faciendam, per totum annum careat pitancia, nisi fuerit infirmus vel minutus. 85 Item monachus vel conversus qui scienter in mensa silentium fregerit, ipsa die sit in pane et aqua et in proximo capitulo verberetur. 